Euroopan yhteisöjen tilintarkastustuomioistuimen

lausunto nro 5/2002

muutetusta ehdotuksesta neuvoston asetukseksi Euroopan yhteisöjen komission virkamiesten palvelussuhteen lopullista päättymistä koskevista erityistoimenpiteistä komission uudistamisen yhteydessä

(2002/C 236/01)

PERUSTELUT

Komissio esitti 20. maaliskuuta 2002 muutetun ehdotuksen neuvoston asetukseksi Euroopan yhteisöjen komission virkamiesten palvelussuhteen lopullista päättymistä koskevista erityistoimenpiteistä komission uudistamisen yhteydessä(1).

Neuvosto pyysi tilintarkastustuomioistuimelta lausuntoa muutetusta ehdotuksesta tilintarkastustuomioistuimeen 11. huhtikuuta 2002 saapuneessa kirjeessään.

Muutetun ehdotuksen tarkoituksena on saada lupa siirtää pois työtehtävistä 600 komission virkamiestä ammattitaitoon liittyvien uusien tarpeiden ottamiseksi huomioon. Tarkoituksena on, että vuosittain 200 henkilön palvelussuhde päättyisi kaudella 2002-2004.

Tilintarkastustuomioistuin on tutkinut muutetun ehdotuksen ja antanut tämän lausunnon seuraavin perustein:

1. Komissio toteaa perusteluissaan, että 600 komission virkamiehen siirtyminen pois työtehtävistä tekisi mahdolliseksi 273 uuden virkamiehen ottamisen palvelukseen kokonaistalousarviota muuttamatta, sillä syntyneet säästöt olisivat vastapainona palkkaamisesta aiheutuville kustannuksille. Perustelujen mukaan 600 virkamiehen määrään päädyttiin komissiossa tarvittavaa erityisosaamista ja ammattiaitoa koskevassa tutkimuksessa. Kyseistä erityisosaamista tai ammattitaitoa ei määritellä, eikä määrää (600) selitetä tarkemmin.

2. Alkuperäiseen ehdotukseen, josta tilintarkastustuomioistuin antoi lausuntonsa nro 3/2001(2), sisältyi lähtökorvauksen maksaminen 600 virkamiehelle, jotka ovat iältään yli 50-vuotiaita ja ovat olleet komission palveluksessa vähintään 10 vuotta. Muutetussa ehdotuksessa työtehtävistä pois siirtyminen koskee 600:aa virkamiestä, jotka ovat iältään yli 55-vuotiaita ja jotka ovat olleet komission palveluksessa vähintään 15 vuotta.

3. Muutetussa ehdotuksessa esitetään alempaa keskimääräistä lähtökorvausta (62,5 prosenttia peruspalkasta aiemmin ehdotetun 65 prosentin sijaan).

4. Muutetun ehdotuksen liitteenä olevassa rahoitusselvityksessä esitetyt vuotuiset säästöt ja kustannukset käsittävät yhteenvedon komissiosta lähtevään ja sinne palkattavaan henkilöstöön liittyvistä pääasiallisista palkkakustannuksista ja tuloista, jotka kirjataan vuosittain talousarvioon. Muutettu ehdotus eroaa alkuperäisestä siinä, että muutetussa ehdotuksessa arvioidaan saatavan enemmän säästöjä, jolloin voidaan vastaavasti palkata enemmän uusia virkamiehiä (273 virkamiestä verrattuna alkuperäisen ehdotuksen 258 virkamieheen).

5. Komissio on käyttänyt laskelmissaan samoja menetelmiä kuin alkuperäisessä ehdotuksessa. Aiemmassa lausunnossaan tilintarkastustuomioistuin katsoi, että laskelma olisi voinut olla pidemmälle viety ja että talousarvioon kohdistuva välitön vaikutus on kuitenkin esitetty olennaisilta osin järkevällä tavalla. Uusien virkamiesten palvelukseenotosta aiheutuvaa eläkekustannusten kasvua tulevaisuudessa ei nähtävästi ole otettu huomioon. Kuten tilintarkastustuomioistuin totesi aiemmassa lausunnossaan, "tämä tarkoittaa sitä, että uusista virkamiehistä pitkällä aikavälillä aiheutuvat kokonaiskustannukset (jotka eivät tule heti maksettavaksi) ovat noin 25 prosenttia suuremmat kuin komission laskelmasta ilmenee".

6. Talousarviosäästöt saadaan aikaan, kun varhaisen eläkkeelle siirtymisen myötä vapautuvasta 600 virasta jätetään täyttämättä 327 virkaa ja jäljelle jääviin virkoihin palkattavat virkamiehet otetaan palvelukseen alemmille ura-alueille ja alempiin palkkaluokkiin. Ehdotuksessa ei selitetä, mitä talousarviomekanismeja käytetään sen varmistamiseksi, että säästöjä saadaan pitkällä aikavälillä.

7. Ehdotettu virkamiesten siirtyminen pois työtehtävistä (itse asiassa varhaiseläkejärjestelmä) vaikuttaa olevan ristiriidassa komission ehdottaman ja neuvoston hyväksymän(3) työllisyyspoliittisen tavoitteen kanssa, jonka mukaan ikääntyneiden (55-64-vuotiaiden) työntekijöiden työllisyysastetta olisi nostettava. Eurooppa-neuvosto vahvisti tämän tavoitteen Barcelonassa 15. ja 16. maaliskuuta 2002 pitämässään kokouksessa ja suositti, että ikääntyneiden työntekijöiden mahdollisuuksia pysyä työmarkkinoilla lisättäisiin esimerkiksi antamalla tilaisuus joustavaan ja asteittaiseen eläkkeellejääntiin.

8. Ehdotetun asetuksen johdanto-osan viidennessä luetelmakohdassa todetaan, että "tiettyjen, erityisesti iäkkäimpien virkamiesten ammattitaito ei riittäne tehtävien hoitamiseen". Tämän vuoksi kyseisten virkamiesten olisi saatava mahdollisuus varhaiseläkkeeseen. Yhteensä 600 virkamiehen joukosta 312 olisi palkkaluokan A 3 (jaostopäällikkö) ja palkkaluokan A 5/A 4 (johtava hallintovirkamies, yksikönpäällikkö) virkamiehiä. Tämä osoittaa, että henkilöstöhallintoa on tehostettava.

9. Kun otetaan huomioon A 5-A 3 -virkamiesten palkkataso, 62,5:tä prosenttia peruspalkasta vastaavalla lähtökorvauksella voitaisiin tietyissä tapauksissa todennäköisesti varmistaa suhteellisen hyvä elintaso. Lisäksi lähtökorvauksen saaja voi hankkia uuden työpaikan täyttääkseen peruspalkan ja lähtökorvauksen välisen eron tuloissaan. Näin lähtökorvauksesta voisi tulla myös riittävän ammattitaitoisia työntekijöitä houkutteleva vaihtoehto.

10. Järjestelmällä ei saavuteta haluttuja tavoitteita, jos sitä sovelletaan myös riittävän ammattitaitoisiin virkamiehiin, jotka haluavat hyötyä tarjotuista taloudellisista mahdollisuuksista. Tilintarkastustuomioistuin panee merkille, että asiaankuuluvia selkeitä valintaperusteita ei ole vahvistettu.

11. Järjestelmää täytäntöönpantaessa olisi varmistettava, että sellaista henkilökuntaa kohdellaan oikeudenmukaisesti, jonka on mahdollista kehittää tietojaan ja taitojaan.

12. Joustavaa eläkkeellejäämistä koskevan keskustelun yhteydessä tilintarkastustuomioistuimen edellinen presidentti Jan O. Karlsson totesi komission varapuheenjohtajalle Neil Kinnockille 10. syyskuuta 2001 osoittamassaan kirjeessä, että olisi asianmukaista luoda oikeudenmukainen ja avoin eläkejärjestelmä, joka kannustaa riittävästi varhaiseen eläkkeellesiirtymiseen. Nykyistä eläkejärjestelmää pidettiin jäykkänä ja epäedullisena niille, jotka haluavat siirtyä eläkkeelle ennen 60:ttä ikävuotta. Kirjeessä todettiin myös, että "työtehtävistä pois siirtymistä" koskeva järjestelmä on kallis ja epäoikeudenmukainen, sillä rahallisia korvauksia myönnetään ottamatta huomioon palvelusvuosien määrää. Tällaista järjestelmää olisi käytettävä ainoastaan ääritapauksissa (esimerkiksi toimielinten mittavien uudelleenjärjestelyjen yhteydessä), ja lisäksi olisi pohdittava taloudellisesti kannattavien ja oikeudenmukaisten järjestelmien hyödyntämistä, kuten taloudellisesti houkuttelevaa varhaiseläkettä (johon ei sovelleta vähennyskerrointa) toimielimen aloitteesta.

13. Tilintarkastustuomioistuin on tietoinen siitä, että henkilöstöresurssien seurantaa varten tarvitaan tarkoituksenmukainen järjestelmä, jonka avulla voidaan taata henkilöstön välttämätön säännöllinen uudistuminen. Se toteaa, että henkilöstösääntöjen muuttamista(4) koskevaan luonnokseen sisältynyt ehdotus, joka liittyi työtehtävistä pois siirtymistä koskevien edellytysten lieventämiseen 55 ikävuoden jälkeen, vastaisi joustavuutta ja varainhoidon moitteettomuutta koskevia vaatimuksia paremmin kuin nyt esitetty ehdotus, ja talousarviokustannukset olisivat alhaisemmat(5). Tällaisen järjestelmän täytäntöönpanolla todennäköisesti vähennettäisiin varhaiseläkemenettelyjen hyödyntämistä tulevaisuudessa.

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 283 artiklan,

ottaa huomioon 20 päivänä maaliskuuta 2002 tehdyn komission muutetun ehdotuksen(6),

ottaa huomioon neuvoston tilintarkastustuomioistuimelle esittämän, muutettua ehdotusta koskevan lausuntopyynnön, jonka tilintarkastustuomioistuin vastaanotti 11. huhtikuuta 2002,

ON ANTANUT SEURAAVAN LAUSUNNON:

1. Kuten tilintarkastustuomioistuin totesi jo lausunnossaan nro 3/2001, huomioon ei nähtävästi ole otettu uusien virkamiesten palkkaamisesta aiheutuvaa eläkekustannusten kasvua tulevaisuudessa.

2. Ehdotuksessa olisi täsmennettävä, mitä talousarviomekanismeja käytetään sen varmistamiseksi, että säästöjä syntyy pitkällä aikavälillä.

3. Ehdotetun asetuksen johdanto-osassa olisi selitettävä järjestelmän yhdenmukaisuus Euroopan työllisyyspolitiikan tavoitteen kanssa, jonka mukaan ikääntyneiden työntekijöiden työllisyysastetta olisi nostettava joustavien ja asteittaisten eläkkeellejäämisjärjestelyjen avulla.

4. Tilintarkastustuomioistuin panee merkille, että asiaankuuluvia selkeitä valintaperusteita ei ole vahvistettu.

5. Järjestelmää täytäntöönpantaessa olisi varmistettava, että sellaista henkilökuntaa kohdellaan oikeudenmukaisesti, jonka on mahdollista kehittää tietojaan ja taitojaan.

6. Tilintarkastustuomioistuin katsoo, että ehdotetun kaltaisen varhaiseläkejärjestelmän olisi oltava kertaluonteinen ratkaisu. Tulevaisuudessa olisi keskityttävä henkilöstön kehittämispolitiikan tehostamiseen.

Tilintarkastustuomioistuin on hyväksynyt tämän lausunnon Luxemburgissa 17. ja 18. heinäkuuta 2002 pitämässään kokouksessa.

Tilintarkastustuomioistuimen puolesta

Juan Manuel Fabra Vallés

Presidentti

(1) KOM(2002) 136 lopullinen, 20. maaliskuuta 2002.

(2) EYVL C 162, 5.6.2001.

(3) Neuvoston päätös, tehty 18 päivänä helmikuuta 2002, jäsenvaltioiden työllisyyspolitiikan suuntaviivoista vuodeksi 2002 (2002/177/EY) ja neuvoston suositus, annettu 18 päivänä helmikuuta 2002, jäsenvaltioiden työllisyyspolitiikan toteuttamisesta (2002/178/EY), molemmat julkaistu EYVL:ssä L 60, 1.3.2002.

(4) Asiakirja KOM(2002) 213 lopullinen.

(5) Tätä vaihtoehtoa, jota tilintarkastustuomioistuin on kannattanut kaikkien hallinnonuudistusta koskevien keskustelujen yhteydessä, voidaan soveltaa ainoastaan yksikön etu huomioon ottaen ja objektiivisia perusteita sekä avoimia menettelyjä noudattaen. Vaihtoehtoon ei sisälly kertaluonteista korvausta, vaan siinä pyritään vain pienentämään henkilöstösäännöissä määrättyjä vähennyskertoimia, ja joissakin tapauksissa jopa olemaan kokonaan soveltamatta niitä.

(6) KOM(2002) 136 lopullinen, 20. maaliskuuta 2002.